กสทช. เผย ADVANC ชำระเงินค่าประมูลคลื่น 1800 MHz งวดแรกแล้ว
กสทช. เผย ADVANC ชำระเงินค่าประมูลคลื่น 1800 MHz งวดแรก 20,493 ลบ. แล้ว
23 พ.ย. 2558

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า ในวันนี้ (23 พ.ย. 58) บริษัท แอดวานซ์ ไวร์เลส เน็ทเวอร์ค จำกัด ซึ่งเป็นบริษัทในกลุ่มบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ผู้ชนะการประมูลคลื่นความถี่สำหรับกิจการโทรคมนาคมย่าน 1800 MHz ชุดที่ 2 ความถี่ 1725-1740 MHz คู่กับ 1820-1835 MHz ได้นำเงินค่าประมูลงวดแรกจำนวน 50% ของราคาที่ชนะการประมูล มาชำระให้กับสำนักงาน กสทช. จำนวนทั้งสิ้น 20,493 ล้านบาท (ไม่รวมภาษีมูลค่าเพิ่ม)
โดยขั้นตอนจากนี้ สำนักงาน กสทช. จะนำส่งเงินประมูลหลังหักค่าใช้จ่ายในการจัดประมูลให้กับกระทรวงการคลัง เพื่อเป็นรายได้แผ่นดินต่อไป ทั้งนี้สำนักงาน กสทช. จะออกใบอนุญาตให้ใช้คลื่นความถี่ 1800 MHz และใบอนุญาตประกอบกิจการโทรคมนาคมประเภทที่สามให้กับบริษัท แอดวานซ์ ไวร์เลส เน็ทเวอร์ค จำกัด
ด้านพล.อ.อ.ธเรศ ปุณศรี ประธานกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (ประธาน กสทช.) เปิดเผยว่า การประมูลคลื่นความถี่ย่าน 1800 MHz ในวันที่ 11-12 พ.ย. ที่ผ่านมานั้น เป็นตัวสะท้อนความร่วมแรงร่วมใจของทุกฝ่ายที่เกี่ยวข้อง ที่ทำให้งานนี้ออกมาอย่างสมบูรณ์ และโปร่งใสที่สุด ส่งผลให้ประชาชนและประเทศชาติได้รับประโยชน์อย่างเต็มที่ ซึ่งจากนี้สำนักงาน กสทช. พร้อมจะเดินไปด้วยกันอีกครั้งในการประมูลคลื่นความถี่ย่าน 900 MHz ที่จะเกิดขึ้นในวันที่ 15 ธ.ค. นี้
ขณะที่ พ.อ.เศรษฐพงค์ มะลิสุวรรณ รองประธานกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (รองประธาน กสทช.) และประธานกรรมการกิจการโทรคมนาคม (ประธาน กทค.) กล่าวว่า วันนี้ทุกคนต่างมีเป้าหมายเดียวกันที่จะทำงานให้กับประเทศ เพื่อให้ธุรกิจโทรคมนาคมเกิดการแข่งขันอย่างเสรีและเป็นธรรม โดยคำนึงถึงผลประโยชน์ที่จะตกกับประชาชนเป็นที่ตั้ง เพื่อให้คนไทยสามารถเข้าถึงบริการอย่างทั่วถึงในราคาถูกลง